S. Janiš, poslanec: (2009-06-16):
Dámy a páni, vláda Slovenskej republiky prerokovala a schválila 20. mája vládny program zatepľovania. Tento program bol vytvorený, a to citujem z vládneho materiálu. „Tento program bol vytvorený ako nový nástroj podpory rozvoja bývania zameraný na znižovanie energetickej náročnosti budov na bývanie.“ Vláda sa dnes chváli zatepľovacím programom, akoby 20. mája objavila Ameriku. A dokonca v tom vládnom materiáli sa tvrdí, že je to nový nástroj podpory bývania. Pritom tento program funguje už roky rokúce. Má niekto dojem, že sa na Slovensku doteraz nezatepľovalo? Na Slovensku sa zatepľuje už viac ako 15 rokov s podporou Štátneho fondu rozvoja bývania a spoločenstvá a bytové družstvá si berú aj komerčné úvery, lebo sa im to oplatí. Lebo úspory na teple a štandard bývania sa im značne zlepší. Oplatí sa to. To, čo doteraz robia a robili bytové družstvá a spoločenstvá vlastníkov bytov a iní vlastníci bytových domov, to bolo čo? To nebolo zatepľovanie? Vládny program zatepľovania, tento váš vládny program spočíva v tom, že dáte do zatepľovania viac peňazí ako po iné roky. To je celé. A tento grandiózny program hovorí ešte o tom, že dnešný systém zatepľovania, úver zo Štátneho fondu rozvoja bývania na 20 rokov s 1-percentným úrokom meníte na 15-ročný úver s nulovým úrokom. Toto je celý váš grandiózny zatepľovací program. Inak, ak si prepočítate úrok na 15 rokov nulový úrok a 20 rokov 1-percentný úrok, tak zvyšujete mesačnú splátku spoločenstvám vlastníkov bytov. Mesačná splátka bude vyššia, aj keď to bude bez úroku na tých 15 rokov ako na 20 rokov s 1-percentným úrokom. Toto je celá zmena a toto je celý grandiózny projekt zatepľovania vlády Roberta Fica. Záhadné však zostáva, prečo sa tak narýchlo mení zákon o Štátnom fonde rozvoja bývania. Prečo sa mení, keď to funguje už 15 rokov? A každý rok sa zatepľuje a každý rok sa dávajú úvery, prečo zrazu meníte zákon o Štátnom fonde rozvoja bývania? Preto, veď podľa predsedu vlády Roberta Fica peniaze z emisií mali byť použité voľne, nie na vis projekty na zelené investičné schémy, a preto ich ministerstvo životného prostredia alebo vláda Roberta Fica predali lacnejšie. Lebo sme mali dostať peniaze na drevo a mohli sme ich použiť za predaj emisií na čokoľvek, nielen v súlade so zelenou investičnou schémou. Ešte aj vo vláde 8. októbra ste tvrdili, alebo sa tvrdilo vo vládnom materiáli, že Slovensko nemá pripravené vis projekty. Avšak podľa včera večer zverejnenej zmluve o predaji emisií vrátane dvoch dodatkov, o ktorých nikto doteraz nevedel a nevieme, či sú iba dva, alebo sa objavia o chvíľku nejaké ďalšie dva, je možné na základe týchto dodatkov peniaze z emisií použiť len v súlade so zelenou investičnou schémou. A v dodatku číslo dva alebo v dodatku z 2. 2. 2009 o predaji emisií sa presne hovorí, na čo sa tieto peniaze môžu použiť a na čo sa peniaze z emisií nemôžu použiť. Predávajúci, teda vláda Roberta Fica to mala perfektne premyslené od samého začiatku. Predaj emisií perfektne premyslený od samého začiatku, ale pod tlakom opozície a médií musela postupne kroky meniť a zmluvy upravovať dodatkami. To nie je na smiech, alebo je to doslovná finta pre hlúpych, ak si niekto myslí, že keď uzatvára Interblue Group v novembri zmluvu 5,05 eura za tonu, že do troch týždňov uzatvorí dodatok a sám od seba povie, že vám dá za tonu o 1 eur viac, teda 15 miliónov eur viac, o 452 miliónov sa zrazu Interblue Group rozhodol, že dá za emisie viac. Výsledok pre občana je však ten istý. Vláda Roberta Fica predala emisie pod cenu a obrala len za rok 2008 na emisiách štát, teda občanov o viac ako 2 miliardy korún. Vláda Roberta Fica, a toto je kľúčové a podstatné, dodatkami k pôvodnej zmluve z novembra 2008 zhodnotila cenu emisií, ale nie pre Slovenskú republiku, nie pre občanov, ale zvýšila cenu emisií pre nastrčenú sprostredkovateľskú garážovú firmu. Dodatkom urobila maržu vyše 2 miliardy. No ministri za Slovenskú národnú stranu sa nástenkovým tendrom a emisiami doťahujú na SMER, ten zatiaľ len v mýte vystavil účet občanom o viac ako 6 miliárd korún väčší a ku chvále, ale v úvodzovkách ku chvále ministrov za SNS patrí, že zmluvy, aj keď neskôr zverejnili, čo nemožno povedať o ministroch za SMER, čo sa týka elektronického mýta, ani čo sa týka zmluvy medzi ČEZ-om a JAVYSOM. Teda ak pridáme k SMER-u utajenú zmluvu ČEZ-om na Jadrový blok v Bohuniciach za 180 miliárd korún, tak SMER už v tomto volebnom období nikto nedobehne. Mám takú malú prosbu za všetkých občanov, aj za našich, aj za vašich voličov, takú malú prosbu na SNS a SMER. Prestaňte sa v tomto pretekať, kto urobí väčšiu sekeru v štátnom rozpočte. A teraz sa tu hráte na zatepľovanie. A hráte sa tu na hru so skráteným legislatívnym konaním. To ste nevedeli ani v októbri, keď to bolo vo vláde, ani v novembri, ani v decembri, dokonca ani v januári, februári, marci a v apríli, že na Slovensku už roky funguje nejaké zatepľovanie a že ho chcete modifikovať? To ste až vo vláde 20. mája na to prišli? Nie, nie. Vy ste dobre vedeli, že takýto program tu je, dobre ste vedeli, že zatepľovanie je zelená investičná schéma, že zatepľovanie patrí do tejto investičnej schémy. Čím menej tepla v domácnosti spotrebujú, tým menej tepla teplárne vyrobia, tým menej uhlia spotrebujú, a tým menej CO2 alebo emisií sa vypustí do ovzdušia. Jasné ako facka. Zatepľovanie je zelený investičný projekt od samého začiatku. Len ste čakali, až sa urobia dodatky k predaju emisií, len ste čakali, až sa emisie projektmi GIZ a dodatkami ku zmluve zhodnotia. A preto až teraz upravujete pravidlá a oddeľujete účty na toto zatepľovanie, aby sa použitie peňazí dalo sólo sledovať a vyhodnocovať, až teraz z toho robíte zelené projekty, aby emisie mali svoju hodnotu. Bohužiaľ, to robíte nie pre občanov, zvyšujete hodnotu, ale hodnotu emisií zvyšujete pre nastrčenú garážovú firmu, ktorej zvyšujete maržu. Tá ich ďalej už zhodnotené disprojektmi a dodatkami ku zmluve v pohode predáva ďalej, ale predáva ich nie ako teplý vzduch, ale predáva ich ako plnohodnotné emisie, predáva ich preto tak, lebo tie peniaze budú použité na zelené investičné schémy, tie peniaze sú kontrolovateľné a vláda sa v dodatku zaviazala, že sú kontrolovateľné, takže ste zdvihli cenu emisií a takúto zdvihnutú cenu emisií posúva táto sprostredkovateľská firma a predáva ich ďalej. Na mieste vlády by som sa s týmto grandióznym, takzvaným grandióznym programom zatepľovania nechválil. Nie je sa čím chváliť. A na opozíciu pán predseda vlády tu pripravil takú hru, že vy, on dobrý chce zatepľovať, chce ľuďom pomáhať a my opozícia mu v tom bránime. Nie. Nebránime zatepľovaniu, nikdy sme nebránili a nebudeme brániť ani teraz a zahlasujeme aj za skrátené legislatívne konanie a zahlasujeme aj v prvom čítaní, aj v druhom čítaní za vami predložený návrh o Štátnom fonde rozvoja bývania. Smutné a neskutočne arogantné a kruté voči všetkým občanom a najmä a voči tým stotisíc nezamestnaným je to, že predseda vlády kryje tento predaj emisií, že garážová firma má zmluvu na predaj emisií nielen na rok 2008, ale aj 2009, 2010, 2011 a 2012. A že na budúci rok, alebo na budúci rok za rok 2009, 2010 a 2011 a ďalšie roky príde slovenský štátny rozpočet, prídu občania Slovenska o ďalšie a ďalšie miliardy korún. Koľko by to bolo zateplených bytov? Ani popočítať by sme ich nevedeli. Ak by sa predali emisie tak, ako ich predali Česi, alebo ako ich predali Maďari. A predseda vlády toto všetko kryje a obhajuje a jedným dychom súčasne hovorí o sociálnej vláde, sociálnej politike pre ľudí. Pre ktorých ľudí je táto sociálna politika? Pre tých 100-tisíc nezamestnaných? Tak ako Roberta Fica a SMER prebral z obhajoby z nástenkového tendra až list eurokomisára a pohrozenie zastavenia čerpania eurofondov, tak čo zastaví Roberta Fica pri emisiách. Čo ešte treba, aby bola táto zmluva zrušená. Čo ešte treba na to, aby ďalšie štyri roky slovenský občan neprichádzal o miliardu? Skončí sa to na Slovensku tak, ako skončil je kolega socialista v Maďarsku? Poznáte ten výrok. Klamali sme ráno, v noci aj večer. Poznáte ten výrok z Maďarska. A socialista, ten socialista za osem rokov priviedol krajinu na pokraj krachu a potom odišiel. A odišiel si užívať svoje peniaze. Skončí sa to takto aj na Slovensku?